NOTĂ INFORMATIVĂ
       la proiectul hotărîrii Guvernului „Pentru aprobarea Regulamentului cu privire la organizarea şi funcţionarea Sistemului informaţional automatizat „Registrul de stat al armelor”

În temeiul prevederilor art. 54 alin. (2) al Legii nr. 130 din 08.06.2012 privind regimul armelor şi al muniţiilor cu destinaţie civilă, care a întrat în vigoare la 26 octombrie 2013, precum şi în scopul eficientizării activităţii de supraveghere asupra circulaţiei armelor şi  muniţiilor cu destinaţie civilă deţinute în posesia persoanelor fizice şi juridice, instituirii măsurilor de evidenţă şi control şi realizării obiectivelor corespunzătoare condiţiilor actuale şi de perspectivă, Ministerul Afacerilor Interne a elaborat proiectul hotărîrii Guvernului „Pentru aprobarea Regulamentului cu privire la organizarea şi funcţionarea Sistemului informaţional automatizat „Registrul de stat al armelor.”
Proiectul stabileşte modul de organizare şi funcţionare a resursei informaţionale “Registru de stat al armelor” ca parte integrată a Sistemului informaţional a organelor de drept, modul de asigurare informaţională în cadrul desfăşurării  activităţii organelor competente în procesul supravegherii circulaţiei armelor cu destinaţie civilă pe teritoriul Republicii Moldova.
Cadrul normativ în vigoare, prevede crearea şi implementarea sistemului informaţional „Registrul de stat al armelor”, dar nu stabileşte regulile de acces conform atribuţiilor funcţionale, drepturile şi obligaţiile participanţilor în procesul de utilizare a informaţiei din sistem. 
	Astfel, la etapa actuală este necesar de aprobat în mod prioritar proiectul hotărîrii Guvernului, pentru a asigura prin prisma prevederilor legale cerinţele esenţiale în cadrul accesării informaţiei, delimitarea competenţelor participanţilor la sistem, atribuţiile administratorului, registratorului şi utilizatorilor sistemului, instituirea măsurilor stricte pentru asigurarea securităţii informaţionale şi protecţia datelor cu caracter personal.
Proiectul prevede condiţiile pe care trebuie să le întrunească fiecare participant, pentru obţinerea nivelului de acces conform atribuţiilor funcţionale, în cadrul accesării datele persoanelor fizice şi juridice de la etapa de eliberare a permiselor de procurare a armelor letale şi neletale, inclusiv şi arhivarea datelor despre arme şi posesori, după încetarea dreptului de deţinere a armelor. 
Concomitent, se instituite procedura de vizualizare a procesului de efectuare a operaţiunilor cu arme şi muniţii o dată cu importul armelor în Republica Moldova de către armurierii licenţiaţi în domeniu, transferul armelor în ţară şi în străinătate, suspendarea, revocarea permiselor de armă sau privarea de dreptul de deţinere port şi folosire a armelor letale şi neletale supuse autorizării.
La elaborarea proiectului s-a luat în consideraţie practica şi legislaţia statelor europene, inclusiv Macedonia şi România.
Aspectul normativ. Proiectul reprezintă actul normativ care stabileşte clar drepturile şi obligaţiile participanţilor la sistemul informativ automatizat de evidenţă unică centralizată, care va asigura un nivel înalt de protecţie a datelor cu caracter personal a posesorilor de armă.
Accesul operativ la datele din „Registru de stat al armelor” a subdiviziunilor Ministerului Afacerilor Interne, cu atribuţii în domeniul prevenirii şi combaterii criminalităţii, va exclude efectuarea schimbului de informaţii pe suport de hîrtie,  care constituie o procedură depăşită de timp şi creează impedimente pentru reacţionarea operativă a poliţiei la sesizările cetăţenilor, în cazurile săvârşirii infracţiunii cu folosirea sau aplicarea armelor, stabilirea promptă a datelor despre armă şi a posesorilor acestora, fapt care constituie o necesitate vitală la etapa actuală pentru angajaţii poliţiei.
	Proiectul prevede condiţiile de acordare a dreptului de acces şi utilizare a datelor cu caracter personal, crearea locurilor de muncă, condiţiile şi cerinţele privind desemnarea persoanelor responsabile, suspendarea, revocarea şi anularea dreptului de acces la sistemul informaţional în caz de nerespectare sau încălcare a prevederilor condiţiilor stabilite.
	Cel mai important este faptul că, definirea clară a rolurilor participanţilor şi utilizatorilor la sistem, va conduce la evitarea riscului incidentelor de accesare ilegală a datelor cu caracter personal şi respectarea cerinţelor esenţiale de securitate informaţională.
 Proiectul întruneşte instrumentele necesare pentru a atinge obiectivele în vederea asigurării unui control riguros de către organele abilitate în domeniu protecţiei datelor cu caracter personal, asupra modului de accesare, extragere, procesare şi utilizare a informaţiei din sistem.
	Aprobarea proiectului, va constitui un pas important în direcţia structurării cadrului normativ şi astfel va asigura respectarea prevederilor actelor normative naţionale şi internaţionale privind protecţia datelor cu caracter personal. 
	Aspectul organizatoric. Aprobarea proiectului nu presupune crearea de structuri specializate noi pentru realizarea prevederilor prevăzute în proiectul hotărîrii Guvernului.
	Aspectul financiar şi economic. Implementarea proiectului propus nu va necesita cheltuieli financiare suplimentare, realizarea acestora se va efectua din bugetul instituţiilor responsabile în limita resurselor disponibile.
	În contextul celor enunţate, în vederea creării cadrului juridic necesar aplicării Legii nr. 130 din 08.06.2012 privind regimul armelor şi al muniţiilor cu destinaţie civilă, Ministerul Afacerilor Interne consideră oportun aprobarea proiectului hotărîrii Guvernului „Pentru aprobarea Regulamentului cu privire la organizarea şi funcţionarea Sistemului informaţional automatizat „Registrul de stat al armelor”.
Ministrul afacerilor interne			   	        Dorin RECEAN